Muutosturvapakettiin liittyy työllistymisvapaan pidentäminen. Oikeuden piiriin kuuluvat vähintään 55 vuotta täyttäneet ja vähintään viisi vuotta saman työnantajan palveluksessa olleet, jotka on irtisanottu tuotannollisin tai taloudellisin perustein. Työllistymisvapaa sijoittuu irtisanomisaikaan. Työllistymisvapaan aikana irtisanottu työntekijä voi osallistua uudelleen työllistymistä tukeviin toimenpiteisiin, osaamis- ja työkykykartoitusten tekemiseen ja muutosturvakoulutukseen. Nykyisin työllistymisvapaan pituus on 5, 10 tai 20 päivää työntekijän irtisanomisajan pituudesta riippuen. Vuodesta 2023 alkaen vähintään 55-vuotiaiden työllistymisvapaiden pituus on 5, 15 tai 25 päivää.